***MAB-útmutató – Önértékelési eszköz***

***ESG-alapú, integrált intézményakkreditációs eljáráshoz***

**[Felsőoktatási intézmény neve]**

***Önértékelési jelentés***

*Jóváhagyás dátuma: ……………*

*Határozatszám: ……………*

*Döntéshozó testület megnevezése: …………….*

**Tartalomjegyzék**

[PREAMBULUM 2](#_Toc203132614)

[Az önértékelés és kapcsolódó adatszolgáltatás 4](#_Toc203132615)

[Formai követelmények 5](#_Toc203132616)

[Rövidítések jegyzéke 5](#_Toc203132617)

[Fogalomtár 6](#_Toc203132618)

[I. AZ INTÉZMÉNY ÁLTALÁNOS HELYZETKÉPE 9](#_Toc203132619)

[II. ESG-ALAPÚ ÖNÉRTÉKELÉS 10](#_Toc203132620)

[ESG 1.1 Minőségbiztosítási politika 10](#_Toc203132621)

[ESG 1.2 és 1.9 A képzési programok kialakítása, jóváhagyása, folyamatos figyelemmel kísérése és rendszeres értékelése 11](#_Toc203132622)

[ESG 1.3 Hallgatóközpontú tanulás, tanítás és értékelés 13](#_Toc203132623)

[ESG 1.4 A hallgatók felvétele, előrehaladása, tanulmányaik elismerése és a képesítés odaítélése 15](#_Toc203132624)

[ESG 1.5 Oktatók 17](#_Toc203132625)

[ESG 1.6 Tanulástámogatás és hallgatói szolgáltatások 18](#_Toc203132626)

[ESG 1.7 Információkezelés 20](#_Toc203132627)

[ESG 1.8 Nyilvános információk 21](#_Toc203132628)

[ESG 1.10 Rendszeres külső minőségbiztosítás 22](#_Toc203132629)

[III. Az intézmény kutatásszervezési (K+F+I+O) tevékenysége 23](#_Toc203132630)

[MELLÉKLETEK 25](#_Toc203132631)

[I. sz. Intézményi organogram 25](#_Toc203132632)

[II. sz. Az előző intézményakkreditációs eljárás megállapításai nyomán tett intézkedések bemutatása 25](#_Toc203132633)

[III. sz. Az intézmény harmadik missziós tevékenységeinek bemutatása 25](#_Toc203132634)

[IV. sz. Az intézmény stratégiai együttműködési partnereinek bemutatása 25](#_Toc203132635)

[V. sz. Az intézmény minőségbiztosítási szervezetének organogramja 26](#_Toc203132636)

[VI. sz. Szabályozási dokumentumok elérhetőségei 26](#_Toc203132637)

[VII. sz. Képzési programok bemutatása 26](#_Toc203132638)

[VIII. sz. Felsőoktatással, tudománnyal kapcsolatos dokumentumok implementálásának bemutatása 27](#_Toc203132639)

# PREAMBULUM

A felsőoktatás, a kutatás és az innováció kulcsszerepet játszik a társadalmi kohézió, a gazdasági növekedés és a globális versenyképesség előmozdításában. Mivel az európai társadalmak egyre jobban törekednek arra, hogy mind inkább tudásalapúvá váljanak, a felsőoktatás a társadalmi-gazdasági és kulturális fejlődés meghatározó alkotóeleme. A felsőoktatásnak alkalmasnak kell lennie arra is, hogy új, a változó körülményekhez jól alkalmazkodóválaszokat tudjon adni a képességek és jártasságok iránti növekvő igényre.

A szélesebb hozzáférés a felsőoktatáshoz lehetővé teszi a felsőoktatási intézmények számára, hogy kihasználják az egyre sokrétűbb egyéni tapasztalatokat. A felsőoktatás csak úgy képes reagálni a változó, változatos és növekvő elvárásokra, hogy alapvetően átszabja tevékenységét: új, hallgatóközpontú hozzáállásra van szükség mind a tanulásban, mind a tanításban, rugalmas tanulási utakat kell beemelni a folyamatba, egyben el kell ismerni a formális tanterv keretein kívül szerzett jártasságokat. Maguk a felsőoktatási intézmények is egyre sokszínűbbek filozófiájukat, az általuk nyújtott képzési szolgáltatásokat és együttműködéseiket tekintve: a növekedés, a nemzetközivé válás, a digitális tanulás és a képzések újszerű formáit próbálgatják. A minőségbiztosítás alapvető támogatást tud nyújtani a felsőoktatási rendszereknek és intézményeknek ahhoz, hogy úgy legyenek képesek válaszolni a változásokra, hogy továbbra is a hallgatók képzésének és felsőoktatásban szerzett tapasztalatainak biztosítása marad az intézmények küldetésének középpontjában.

Az Európai Felsőoktatási Térség minőségbiztosítási standardjai és irányelvei (The Standards and guidelines for quality assurance in the European Higher Education Area, ESG) egyik legfőbb célja, hogy előmozdítsa a tanulás-tanítás minőségbiztosításának olyan fogalmi keretét, amelyek határokon átnyúlva valamennyi érintett számára egységesen értelmezhetők.

Az ESG eddig is fontos szerepet játszott és ezután is fontos szerepet tölt be az Európa Felsőoktatási Térségben (European Higher Education Area, EHEA) a nemzeti és intézményi minőségbiztosítási rendszerek kialakításában, valamint a nemzetközi együttműködésekben. A minőségbiztosítási folyamatokban – különösen a külsőkben – való részvétellel válik lehetővé, hogy az európai felsőoktatási rendszerek láthatóvá tegyék saját minőségüket, növeljék átláthatóságukat, hozzájárulva ezzel a kölcsönös bizalomépítéshez, a képzési programok és más szolgáltatások, valamint az általuk kiadott képesítések elismeréséhez.

Az ESG-t az intézmények és minőségbiztosítási ügynökségek referenciaalapként használják a felsőoktatás belső és külső minőségbiztosítási rendszereiben. Ezt a referenciális rendszert alkalmazza az Európai Felsőoktatási Minőségbiztosítási Szövetség (ENQA) az akkreditációs ügynökségek szervezeti tagságánál megállapításánál és értékelésénél. Ezt egészíti ki az Európai Felsőoktatási Minőségbiztosítási Regiszter (EQAR), amelynek feladata az ESG-t alkalmazó minőségbiztosítási ügynökségek regiszterének vezetése.

**Az ESG hatóköre, fogalmai**

Az ESG a felsőoktatás külső és belső minőségbiztosításához határoz meg standardokat és irányelveket. Az ESG nem minőségi standardokat jelent, mint ahogy azt sem írja elő, hogy hogyan alkalmazzák a minőségbiztosítási folyamatokat; iránymutatásként szolgál mindazon területeken, amelyek alapvetően fontosak a felsőoktatásban a minőségi szolgáltatáshoz és a megfelelő tanulási környezet biztosításához. Az ESG-t olyan széles kontextusban kell értelmezni, amelybe beletartoznak a képesítési keretrendszerek, az ECTS és az oklevélmelléklet, mindezzel erősítve a felsőoktatás átláthatóságát és a kölcsönös bizalmat az Európai Felsőoktatási Térségben.

Az ESG a felsőoktatásban folytatott tanuláshoz és tanításhoz kapcsolódó minőségbiztosításról szól. Hatókörébe tartozik a tanulási környezet, valamint a kutatáshoz és innovációhoz fűződő releváns kapcsolódások rendszere. Ezen kívül az intézményeknek saját stratégiával és az ennek megvalósításra alkalmazott eljárásokkal is rendelkeznie kell egyéb tevékenységeik – például kutatás, irányítás – minőségének javítása érdekében.

Az ESG az EHEA-n belül nyújtott minden felsőoktatási tevékenységre kiterjed, a tanulmányok végzésének módjától és helyétől függetlenül. Tehát az ESG mindenfajta felsőoktatásra alkalmazható, így a transznacionális és határokon átnyúló szolgáltatásokra is. Ebben a dokumentumban a képzési program kifejezés a lehető legszélesebb értelemben vett felsőoktatási képzési szolgáltatásokra vonatkozik, és magában foglalja azokat a képzéseket is, amelyek nem vezetnek formális végzettséghez.

A felsőoktatás több célt is megvalósít: felkészíti a hallgatókat az aktív állampolgári részvételre, jövőbeli pályájukra (például foglalkoztathatóságuk, munkaerőpiaci esélyeik javításával), támogatja egyéni fejlődésüket, széles, sokszintű és modern tudásbázissal vértezve fel őket, ösztönözve a kutatást és az innovációt.

Az érintettek (stakeholders) eltérő prioritásaiknak köszönhetően különbözőképpen viszonyulnak a felsőoktatás minőségének fogalmához is, így a minőségbiztosításnak figyelembe kell vennie ezeket a változó és változatos szempontokat is. Bár a minőség definíciója nem magától értetődő, meghatározható az oktató, a hallgató és az intézményi tanulási környezet interakciójának eredményeként. Az intézmények belső minőségbiztosításának olyan tanulási környezetet kell kialakítania, amelyben a képzések tartalma, a tanulási lehetőségek és a rendelkezésre álló létesítmények megfelelnek a céloknak.

Minden minőségbiztosítási tevékenységet két alapvető szándék vezérel: az elszámoltathatóság és a jobbítás. A kettő együtt megteremti a bizalmat a felsőoktatási intézmény és annak teljesítménye iránt. Minden sikeres minőségbiztosítási rendszer olyan információval szolgál, amely mind a felsőoktatási intézmény, mind a társadalom számára láthatóvá és követhetővé teszi az intézményben folyó tevékenység minőségét (elszámoltathatóság), továbbá tanácsokkal és ajánlásokkal támogatja az intézménynek a folyamatok javítására (jobbítás) irányuló tevékenységét. A minőségbiztosítás ezért szorosan összefügg a minőség javításával. Mindkettő támogatja az általános – a hallgatók, az oktatók és az intézményvezetők számára egyaránt fontos – minőségkultúra kialakítását.

E dokumentumban a minőségbiztosítás kifejezéssel írjuk le a folytatólagos javítási ciklusok során végzett tevékenységeket (biztosítási és javító célzatú tevékenységek). Amennyiben eltérő meghatározás nem kerül megfogalmazásra, az érintettek kifejezés magában foglalja az intézmény valamennyi szereplőjét – beleértve a hallgatókat, az oktatókat és a nem oktatási tevékenységet folytatókat–, valamint a külső érintetteket, például a munkaadókat és/vagy az intézmény külső partnereit.

Az intézmény kifejezés a felsőoktatási intézményeket jelöli. Attól függően azonban, hogy az intézmény milyen minőségbiztosítási politikát követ, az intézmény vonatkozhat a felsőoktatási intézmény egészére vagy azon belül bármelyik szereplőre.

**ESG: célok és alapelvek**

A standardok és irányelvek az alábbi célok érdekében születtek:

* Közös keretet teremtenek a tanulás és tanítás minőségbiztosításához európai, nemzeti és intézményi szinten.
* Lehetővé teszik a felsőoktatásban a minőség megteremtését és javítását az Európai Felsőoktatási Térségben.
* Támogatják a kölcsönös bizalmat, ezáltal előmozdítják a kölcsönös elismerést,
* valamint erősítik az országon belüli és országok közötti mobilitást.
* Információt nyújtanak az Európai Felsőoktatási Térségben megvalósuló minőségbiztosításról.

E célok olyan egységesen értelmezhető keretet alkotnak, amelyen belül az ESG-t az egyes intézmények, ügynökségek és országok eltérő módokon alkalmazhatják. Az EHEA-t a politikai berendezkedés, a felsőoktatási rendszerek helyzete és fejlettsége, a társadalmi, a kulturális és az oktatási hagyományok, valamint a nyelvek, törekvések és kilátások sokszínűsége jellemzi, ezért a felsőoktatásban sem lenne célravezető egy kizárólagos, monolitikus minőségszemlélet és minőségbiztosítási megközelítés. Az összes standard általános elfogadása az alapfeltétele annak, hogy Európa-szerte egységesen értelmezzék a minőségbiztosítás fogalmát. Mindezen okoknál fogva a standardokat és irányelveket kellően általános szinten kell megfogalmazni ahhoz, hogy bármely felsőoktatási szolgáltatásra alkalmazhatóak legyenek.

Az ESG európai szinten meghatározza azokat a kritériumokat is, amelyek alapján a minőségbiztosítási ügynökségek és tevékenységük értékelhető. Így biztosítható, hogy az EHEA-n belül a minőségbiztosítási ügynökségek ugyanazokat az elveket és eljárásokat követik, illetve a folyamatok és eljárások az adott kontextus céljai és igényei szerint fogalmazódtak meg.

Az ESG az EHEA alábbi négy minőségbiztosítási alapelvére épül:

* A felsőoktatási intézmények elsődleges felelősséggel tartoznak szolgáltatásaik minőségéért és a minőség biztosításáért.
* A minőségbiztosítás reagál a felsőoktatási rendszerek, intézmények, képzési programok és hallgatók sokféleségére.
* A minőségbiztosítás támogatja a minőségkultúra fejlődését.
* A minőségbiztosítás figyelembe veszi a hallgatók, továbbá a többi érintett és a társadalom igényeit és elvárásait.

# Az önértékelés és kapcsolódó adatszolgáltatás

Az önértékelési eszközben megfogalmazott szempontok orientáló célt szolgálnak, segítve ezzel a standardok minél teljesebb implementációját. A magyarországi intézményi sokféleség természetesen nem képezhető le teljesen, így fontos, hogy az intézmény a maga sajátosságait figyelembe véve értelmezze és töltse ki az önértékelést, alakítsa ki működését és minőségbiztosítási folyamatait.

Az önértékelés mellékleteit képező elemzéseket, kimutatásokat, egyéb dokumentumokat, az intézmény által egyedi jelszóval ellátott intézményi felületre feltöltve kell az intézménynek a MAB számára hozzáférhetővé tennie. Az akkreditációs időszakban – az eljárás kezdeményezésétől a testületi határozat meghozataláig – az intézmény weboldalaira a MAB hiteles tájékoztatási felületként tekint. Az ott szereplő adatokat és információkat az értékelést (helyszíni/online látogatás és jelentésírás) lefolytató Látogató Bizottság tényként kezeli és eszerint értékeli. A MAB az akkreditációs eljárás során adatot kérhet az Oktatási Hivataltól, a Felsőoktatási Információs Rendszerből (FIR) is.

A Látogató Bizottság figyelembe kell vennie az akkreditációs eljárás folyamata alatt bekövetkező változásokat úgy, hogy az akkreditációs eljárás eredményeként meghozott döntés alapvetően a benyújtott dokumentumokban rendelkezésre bocsátott információk, s a fennálló körülmények értékelését tükrözi.

## Formai követelmények

Az intézményi önértékelést a MAB Titkársági Információs Rendszerébe (TIR2.0) szükséges feltölteni doc vagy docx és kereshető pdf formátumban.

Az önértékelési eszközt az alábbi formai szempontok figyelembevételével szükséges kitölteni:

* tartalomjegyzék,
* Times New Roman betűtípus, 12-es betűméret,
* szimpla sorköz,
* maximum 6 pt térköz,
* normál margóméret.

A dokumentum teljes hossza mellékletek nélkül ne haladja meg a **70 oldalt.** A terjedelmi korlátba az ESG-standardok és irányelvek idézett szövege nem számít bele, azok a sablonból törölhetőek. Az ESG-standardok és irányelvek idézett szövegén túl, az önértékelési eszköz orientáló szempontjai és a bemutatásra kért mellékletek változatlan formában legyenek feltüntetve.

A sablon kitöltése során lényegre törő, a standard szempontjából releváns információk megadása; az adott információ alátámasztásához megadott hivatkozás (link) mellett oldalszám és/vagy paragrafusszám megadása szükséges.

Az önértékelés készítése során felmerülő kérdéseket a MAB Titkárság részéről kijelölt intézményi referenshez elektronikus levélben közvetlenül, vagy a MAB honlapján elérhető e-mail elérhetőségen közvetve lehet intézni.

## Rövidítések jegyzéke

CoARA – Coalition for Advancing Research Assessment

DI – doktori iskola

DOSZ – Doktoranduszok Országos Szövetsége

EDÖK – Egyetemi Doktorandusz Önkormányzat

EHEA (EFT) – Európai Felsőoktatási Térség (European Higher Education Area)

EHÖK – Egyetemi Hallgatói Önkormányzat

EKKR – Európai Képesítési Keretrendszer

ENIC/NARIC – nemzeti központok hálózata, amely közvetlen támogatást nyújt az intézményeknek és polgároknak a felsőoktatási képesítések elismerésében

ENQA – Európai Felsőoktatási Minőségbiztosítási Szervezetek Szövetsége (European Association for Quality Assurance in Higher Education)

ESG – Az Európai Felsőoktatási Térség minőségbiztosításának standardjai és irányelvei (Standards and Guidelines for Quality Assurance in the European Higher Education Area)

EUA – Európai Egyetemek Szövetsége

EQAR – Európai Felsőoktatási Minőségbiztosítási Regiszter

ERA (EKT) – Európai Kutatási Térség (European Research Area)

FOI – felsőoktatási intézmény

FIR – Felsőoktatási Információs Rendszer

GAIN – Globális Akadémiai Integritás Hálózat (Global Academic Integrity Network)

HÖOK – Hallgatói Önkormányzatok Országos Konferenciája

KEKVA – Közfeladatot Ellátó Közérdekű Vagyonkezelő Alapítvány

K+F+I – kutatás, fejlesztés, innováció

K+F+I+O – kutatás, fejlesztés, innováció, oktatás

KKK – képzési és kimeneti követelmények

MAB – Magyar Felsőoktatási Akkreditációs Bizottság (Hungarian Accreditation Committee)

MKKR – Magyar Képesítési Keretrendszer

Nftv. – a nemzeti felsőoktatásról szóló 2011. évi CCIV. Törvény

Vhr. – 87/2015. (IV. 9.) Korm. rendelet a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról

Doktori Kormányrendelet - 387/2012. (XII. 19.) Korm. rendelet a doktori iskolákról, a doktori eljárások rendjéről és a habilitációról

OH – Oktatási Hivatal

PDCA – Plan-Do-Check-Act ciklus

## Fogalomtár

*Az értékelési eljárásban használt és MAB értelmezést igénylő fogalmak az ESG-vel összhangban, az Nftv. és az Európai Unió Tanácsának 2025. május 12. napján elfogadott egy európai felsőoktatási minőségbiztosítási és elismerési rendszerről szóló C/2025/3006 számú ajánlása alapján.*

**Belső és külső érintettek, érdekeltek** – Belső: hallgatók, oktatók, nem oktatói munkakörben alkalmazott munkavállalók. Külső: hazai és nemzetközi felsőoktatási intézményi partnerek, alumni, az intézmény szolgáltató partnerei; üzleti partneri körének tagjai; települési, regionális és országos szintű irányító hatósági partnerei; társadalmi kapcsolatai (települési önkormányzat, önkormányzati intézmények), humán szolgáltatási szervezetek (oktatás, szociális, egészségügy stb.), civil szervezetek és érdekképviseleti szervezetek, a település lakossága.

**Belső minőségbiztosítás** – azok a folyamatok, amelyeket maguk a felsőoktatási intézmények végeznek az intézményen belül. Ezeket a felsőoktatási intézmények minőségbiztosítási stratégiájuk részeként dolgozzák ki, elismerve ezzel, hogy elsősorban maguk az intézmények a felelősek szolgáltatásaik minőségéért és azok minőségbiztosításáért.

**Értékelés** –egy felsőoktatási intézmény vagy oktatási szolgáltatás belső vagy külső minőségbiztosítási átvizsgálása.

**Harmadik misszió** – a felsőoktatási intézmények olyan tevékenységeit jelenti, amelyek túlmutatnak a hagyományos oktatási és kutatási szerepkörön. Ez a küldetés a társadalommal való aktív kapcsolattartást, valamint a gazdasági és társadalmi fejlődéshez, jóléthez való hozzájárulást jelenti. Magában foglalja a tudás, a technológia és az innovációk átadását (köz- és magánszféra szereplői), az együttműködések ösztönzését, a regionális kapcsolatok erősítését és a kulturális szerepvállalást, valamint a közéleti párbeszédben való aktív részvételt.

**Intézményi tájékoztató** (tanulmányi tájékoztató) – a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról szóló 87/2015. (IV. 9.) Korm. rendelet 53. § alapján összeállított nyilvános dokumentum.

**Képzési idő** – az előírt kreditek, a végzettségi szint, szakképzettség megszerzéséhez szükséges, jogszabályban meghatározott idő.

**Képzési időszak** – a képzési idő tagolása szorgalmi időszakra és a hozzá tartozó vizsgaidőszakra.

**Képzési terület** –azoknak a képzési programoknak miniszteri rendeletben meghatározott összessége, amelyek hasonló vagy részben megegyező képzési tartalommal rendelkeznek.

**Képzési program** – Az ESG-standardokban a képzési program kifejezés a lehető legszélesebb értelemben vett felsőoktatási képzési szolgáltatásokra vonatkozik, így magában foglalja azokat a képzéseket is, amelyek nem vezetnek formális végzettséghez. Tehát ez az intézmény által kínált teljes képzési portfólió (felsőoktatási szakképzés, alapképzés, osztatlan képzés, mesterképzés, doktori képzés, szakirányú továbbképzés, részismereti képzés, mikroképzés/mikrotanúsítvány).

**Kredit** –a hallgatói tanulmányi munka mértékegysége, amely a tantárgy, illetve a tantervi egység vonatkozásában kifejezi azt a becsült időt, amely a tárgyleírás alapján meghatározott ismeretek elsajátításához (tanulási eredmények eléréséhez), a követelmények teljesítéséhez szükséges; egy kredit átlagosan 30 tanulmányi munkaórát jelent, a kredit értéke – feltéve, hogy a hallgató teljesítményét elfogadták – nem függ attól, hogy a hallgató a tudására, teljesítményére milyen értékelést kapott.

**Kurzus** –a tantárgy (tanegység) adott félévre szóló, meghatározott ismeretközvetítési és -átadási formával és típussal rendelkező meghirdetett megvalósulása, amelyhez a félévre vonatkozó – többek között a kurzus oktatóival, az órarendi időpontokkal, a félévi számonkéréssel, értékeléssel kapcsolatos – adatok kerülnek rögzítésre a tantárgy adatain túl a tanulmányi rendszerben.

**Külső minőségbiztosítás** –minőségbiztosítási szervezetek által végzett értékelési, minőséghitelesítési eljárás.

**Külső minőségbiztosítás intézményi megközelítése** –az intézménynek kizárólag intézményi szinten kell külső minőségbiztosítási folyamaton keresztülmennie, amelynek célja, hogy felmérje az intézmény belső minőségbiztosítási folyamatainak hatékonyságát, valamint azt, hogy az intézmény minőségkultúrája kellően fejlett-e ahhoz, hogy biztosítani tudja az oktatási feladatok ellátásának, s a vállalt szolgáltatásoknak a magas színvonalát. Lehetővé teszi az intézmény számára, hogy programokat dolgozzon ki és nyújtson anélkül, hogy programszinten külső minőségügyi átvizsgálásra lenne szükség (ezt számos országban önakkreditálásnak nevezik).

**Mikrotanúsítvány** – tárgyleírást és kreditértéket is tartalmazó olyan igazolás, amely a felsőoktatási intézmény valamely kurzusának, moduljának, részismereti vagy mikroképzésének elvégzése révén megszerzett tanulási eredményt igazoló közokirat.

**Minőségbiztosítás** –valamely felsőoktatási intézmény vagy minőségbiztosítási szervezet által végzett belső és külső folyamatok, amelyek célja olyan tanulási környezet biztosítása, amelyben a programok tartalma, a tanulási lehetőségek és a létesítmények igénybevétele méltányos és a célnak megfelelőek. A minőségbiztosítási tevékenységeknek az alábbi két céljuk van:

* *Elszámoltathatóság* – a minőségbiztosítási rendszerek biztosítják a felsőoktatási közösség és a nyilvánosság számára a felsőoktatási intézmény tevékenységeinek minőségét azáltal, hogy megfelelnek az elvárt sztenderdeknek. Ez képezheti az alapját annak, hogy az intézmény olyan fontos jogokkal rendelkezzen, mint például a hallgatók toborzása, diplomák kiadása vagy állami finanszírozás megszerzése.
* *Javítás* –A minőségbiztosítási rendszerek feladata az értékelésen túl, hogy tanácsokkal és ajánlásokkal szolgáljanak a felsőoktatási intézmények számára, illetve azokon belül arra vonatkozóan, hogy miként javíthatják a tevékenységüket.

A minőségbiztosítási rendszer elszámoltathatósága és javítása együttesen tudja megteremteni a felsőoktatási intézmény teljesítménye iránti bizalmat.

**Oktatási szolgáltatás** –a felsőfokú oktatás legtágabb értelemben vett szolgáltatása, beleértve a teljes értékű diplomát eredményező programokat, a mikrotanúsítványt eredményező kurzusokat, valamint az olyan oktatási szolgáltatást, amely nem képezi a hivatalos diploma megszerzéséhez vezető program részét.

**Oktató** – munkaviszonyban és munkavégzésre irányuló egyéb jogviszony keretében foglalkoztatott oktatók, oktatói feladatokat ellátó doktoranduszok[[1]](#footnote-2).

**Specializáció** – az adott képzési program részét képező önálló szakképzettséget nem eredményező, speciális szaktudást biztosító képzés

**Szakkollégium** – a tehetséggondozás, a kutatói életpálya és a hallgatói, oktatói, kutatói utánpótlás tématerületekhez köthető műhely.

# I. AZ INTÉZMÉNY ÁLTALÁNOS HELYZETKÉPE

1. Mutassa be az intézmény vezetését, döntés-előkészítő, döntéshozó testületeit, az EHÖK, EDÖK részvételét az intézmény működésében, kitérve a hallgatói és doktorandusz érdekképviseletek működéséhez és feladataihoz biztosított feltételekre, pl. finanszírozás, infrastruktúra, humánerőforrás támogatás stb.
2. Ismertesse, a fenntartó szerepét az intézményi működésben.
3. Mutassa be az előző akkreditáció óta az intézmény szervezetrendszerében bekövetkezett változásokat, különös tekintettel az új szervezeti egységekre, átalakulásokra, a döntéshozatal rendjében történt változásokra. Milyen módon értékelte az intézmény a szervezeti változások hatását a működésre?
4. Ismertesse az intézmény stratégiai céljait és az azok megvalósítását nyomon követő eljárásokat.

**Mellékletek:**

* *Intézményi organogram* (I. sz. melléklet)
* *Az előző intézményakkreditációs eljárás megállapításai nyomán tett intézkedések bemutatása* (II. sz. melléklet)
* *Az intézmény harmadik missziós tevékenységeinek bemutatása* (III. sz. melléklet)
* *Az intézmény stratégiai együttműködési partnereinek bemutatása* (IV. sz. melléklet)

# **II. ESG-ALAPÚ ÖNÉRTÉKELÉS**

## ESG 1.1 Minőségbiztosítási politika

**Standard:**

Az intézmények rendelkezzenek publikus és a stratégiai menedzsment részét képező minőségbiztosítási politikával. Ezt a belső érintettek [azaz a hallgatók, az oktatók és a nem oktató személyzet] dolgozzák ki és valósítsák meg, megfelelő struktúrák és folyamatok révén, a külső érintettek [felhasználók, munkaadók, partnerek] bevonásával.

***Irányelvek:***

*A minőségpolitika és annak eljárásai a fő pillére az intézmény koherens minőségbiztosítási rendszerének, amely folyamatos minőségfejlesztési ciklusként hozzájárul az intézmény elszámolási kötelezettségének teljesítéséhez.*

*Elősegíti a minőségkultúra kialakulását, amelyben az intézmény minden szereplője felelősséget vállal a minőségért és az intézmény minden szintjén részt vesz a minőség biztosításában. Ennek támogatása érdekében a minőségpolitika formális státusú és nyilvánosan hozzáférhető.*

*A minőségpolitika akkor a leghatásosabb, ha tükrözi a kutatás, illetve a tanulás és tanítás között meglévő viszonyt, továbbá figyelembe veszi az intézmény működésének nemzeti kontextusát, az intézményi kontextust és stratégiát. Ez a politika támogatja:*

* *a minőségbiztosítási rendszer szervezését;*
* *a tanszékek, intézetek/iskolák, karok és más szervezeti egységek, valamint az intézmény vezetésének, oktatóinak és nem oktató alkalmazottainak, továbbá hallgatóinak felelősségvállalását a minőségbiztosításban;*
* *az akadémiai integritást és szabadságot, miközben fellép a csalás ellen;*
* *a kiállást az oktatókat, a nem oktató alkalmazottakat és a hallgatókat érintő minden fajta intolerancia és diszkrimináció ellen;*
* *a külső érintettek bevonását a minőségbiztosításba.*

*A különféle belső minőségbiztosítási eljárások az intézmény minőségpolitikáját a gyakorlatba fordítják át, és elősegítik az intézmény minden szereplőjének részvételét. A minőségpolitika megvalósítása, figyelemmel kísérése és felülvizsgálata az intézmény hatásköre.*

*A minőségbiztosítási politika az intézmény tevékenységének minden olyan elemét is lefedi, amelyet kiszervezett megbízott vagy más közreműködő végez.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a megvalósult gyakorlatot.***

1. Az intézmény hogyan alakítja ki stratégiai céljait, a minőség fejlesztésére vonatkozó irányelveit és minőségbiztosítási folyamatait, ezeket milyen dokumentumokban rögzíti, ezek a dokumentumok hogyan kapcsolódnak egymáshoz és hogyan hatnak az intézményi tevékenységekre?
2. Hogyan biztosítja az intézmény, hogy ezen dokumentumok naprakészek legyenek, és hogy az érintettek hozzáférjenek azokhoz?
3. Mutassa be azokat az együttműködéseket (projekt, hálózat, vállalati kapcsolatrendszer stb.), amelyeket az intézmény a stratégiai dokumentumaiban foglaltak megvalósítása szempontjából kiemelten fontosnak tart. Hogyan biztosítja az intézmény, hogy ezen együttműködéseket hatékonyan nyomon kövesse és az eredményeket széles körben megossza?
4. Milyen szervezeti egységek vesznek részt a minőségbiztosítási folyamatok megvalósításában, és hogyan biztosítja az intézmény a feladatok elosztását? Hogyan történik a feladat- és kapcsolatrendszer meghatározása, és hogyan biztosítják az átláthatóságot a döntéshozatali folyamatokban?
5. Milyen módszereket alkalmaznak a minőségbiztosítási feladatok megvalósításában közreműködőmunkatársak kiválasztásában, képzésében és továbbképzésében, hogy a minőségbiztosítási rendszer működését hatékonyan támogathassák?
6. Hogyan történik az intézményi célrendszer nyomon követése (mérés, értékelés, felülvizsgálat, visszacsatolás) és az eredmények megosztása, illetve közzététele? Hogyan biztosítja az intézmény az adat- és információbiztonságot nyilvános felületein?
7. Hogyan érvényesíti és biztosítja az intézmény az akadémiai integritást és szabadságot minőségbiztosítási tevékenysége során, így például a kutatási, oktatási, döntéshozatali, szervezetalakítási és adminisztratív folyamatokban?
8. Hogyan biztosítja az intézmény, hogy az oktatók, a nem oktató alkalmazottak és a hallgatók felkészültek legyenek és naprakész tudással, készségekkel és kompetenciákkal rendelkezzenek az alábbi területeken: esélyegyenlőség és inklúzió, mesterséges intelligencia felelős használata, tudományetika (pl. publikációs normák, plágiumkerülés), szerzői jog, szellemi tulajdon és szabadalmi ismeretek?
9. Mutassa be, hogy az intézmény minőségpolitikájának, stratégiai céljainak mely része kapcsolódik a harmadik missziós tevékenyégekhez!

**Mellékletek:**

* *Az intézmény minőségbiztosítási szervezetének organogramja* (V. sz. melléklet)
* *Szabályozási dokumentumok elérhetőségei* (VI. sz. melléklet)

## ESG 1.2 és 1.9 A képzési programok kialakítása, jóváhagyása, folyamatos figyelemmel kísérése és rendszeres értékelése

**Standard:**

Az intézmények rendelkezzenek folyamatokkal képzési programjaik kialakítására és jóváhagyására. A képzési programokat úgy kell kialakítani, hogy elérjék kitűzött céljaikat, beleértve az elvárt tanulási eredményeket. A program révén megszerezhető képesítés legyen világosan meghatározott és közölt, utalással a nemzeti képesítési keretrendszer megfelelő szintjére, s ennek révén az Európai Felsőoktatási Térség képesítési keretrendszerére.

Az intézmények folyamatosan kísérjék figyelemmel és rendszeres időközönként tekintsék át képzési programjaikat, biztosítandó, hogy azok elérjék kitűzött céljaikat, illetve megfeleljenek a hallgatók és a társadalom igényeinek. Ezen értékelések eredményezzék a programok folyamatos javulását. Az ennek folytán tervezett vagy megtett intézkedéseket minden érdekelt felé közölni kell.

***Irányelvek:***

*A képzési programok állnak a felsőoktatási intézmény képzési feladatának középpontjában. A hallgatóknak akadémiai tudást és képességeket kínálnak, beleértve a más területekre átvihetőket is, amelyek befolyásolhatják személyes fejlődésüket, illetve amelyeket jövőbeni pályájuk során alkalmazni tudnak.*

*A képzési programok(at):*

* *az intézmény stratégiájával összhangban álló, átfogó képzési célokkal alakítják ki, és egyértelműen rögzítik az elvárt tanulási eredményeket;*
* *a hallgatók és más érintettek bevonásával alakítják ki;*
* *külső szakértelem és referenciapontok segítik;*
* *tükrözik a felsőoktatás Európa Tanács által megfogalmazott négy célját:*

*A felsőoktatás*

* + *felkészíti a hallgatókat az aktív állampolgári részvételre, jövőbeli pályájukra;*
  + *támogatja egyéni fejlődésüket;*
  + *széles alapú és modern tudásbázissal vértezi fel őket;*
  + *ösztönzi a kutatást és az innovációt;*
* *úgy alakítják ki, hogy a hallgató zökkenőmentes előrehaladását biztosítsák;*
* *meghatározzák a várható hallgatói terhelést, például ECTS-kreditekben;*
* *ahol ez releváns, tartalmaznak jól illeszkedő gyakorlati lehetőségeket;*
* *az intézmény formális eljárásban hagyja jóvá.*

*A képzési programok rendszeres figyelemmel kísérése, felülvizsgálata és módosítása azt célozza, hogy a program megfelelő maradjon, s hogy a hallgatók számára támogató és hatásos tanulási környezetet teremtsen.*

*Mindebbe beletartozik a következők értékelése:*

* *a program tartalma az adott tudományágra vonatkozó legújabb kutatások fényében, biztosítva a program naprakészségét a társadalmi igények változása, a hallgatók munkaterhelése, előrehaladása és végzése; a hallgatókat értékelő eljárások hatékonysága; a hallgatók elvárásai, igényei és elégedettsége a programmal kapcsolatban;*
* *a tanulási környezet és a támogató szolgáltatások, valamint ezek megfelelése a program céljait tekintve.*

*A programokat rendszeresen felülvizsgálják és módosítják, a hallgatók és más érintettek bevonásával. Az összegyűjtött információkat elemzik, majd a programot módosítják, hogy naprakész legyen. A módosított programleírásokat nyilvánosságra hozzák.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a megvalósult gyakorlatot.***

***Az ESG alapján a képzési program kifejezés a lehető legszélesebb értelemben vett felsőoktatási képzési szolgáltatásokra vonatkozik, és magában foglalja azokat a képzéseket is, amelyek nem vezetnek formális végzettséghez (ld. Fogalomtár). Az önértékelésnek tehát az intézmény által kínált teljes képzési portfólióra és a kapcsolódó gyakorlatokra is ki kell terjednie.***

1. Hogyan történik az új képzési igények felmérése, mi az új képzések létesítésének, indításának folyamata (kik vesznek részt a jóváhagyási folyamatban, és milyen szerepet töltenek be), és az új képzéseket hogyan illesztik be a képzési portfólióba?
2. Mutassa be, hogyan biztosítja az intézmény, hogy képzési portfóliója, képzések programjai összhangban legyenek az intézmény missziójával és stratégiájával.
3. Hogyan kerülnek bevonásra a külső és belső érintettek a képzési programok kialakításába, továbbá tartalmának fejlesztésébe? Ismertesse, milyen külső tényezőket vesz figyelembe a képzési programok fejlesztése során.
4. Milyen formális szervezet/rendszer gyűjti a képzési programmal kapcsolatos felhasználói tapasztalatokat? Mutassa be a tapasztalatok gyűjtésének folyamatát.
5. Milyen hallgatói elégedettségi és programértékelési adatokat gyűjtenek a digitális infrastruktúra fejlettségéről, a tanulási innováció minőségéről? Milyen folyamat keretén belül vizsgálja az intézmény a fentieket (digitális infrastruktúra fejlettsége, tanulási innováció minősége)?
6. Mutassa be, hogy a tervezett tanulási eredmények elsajátításának elősegítéséhez milyen módszertani képzéseket biztosít az intézmény az oktatók (ideértve az oktatási tevékenységet vállaló doktoranduszokat) részére. Mutassa be az alkalmazott tanulástámogatási eszközrendszert és módszertant, beleértve az idegennyelvi támogatást és a technológiai megoldások (digitális, mesterséges intelligencia) alkalmazását is.
7. Hogyan biztosítja az intézmény a képzési programokban kitűzött tanulási célok és elvárt tanulási eredmények megvalósulását? Mutassa be, hogy milyen módon határozza meg és kommunikálja az intézmény a képzési programok által megszerezhető képesítéseket, kompetenciákat (az általános, intézményi módszertan bemutatása szükséges, és nem az egyes képzési programok szerinti).
8. Hogyan történik a képzési programok felülvizsgálata? Kik vesznek részt a felülvizsgálati folyamatban és hogyan valósul meg a felülvizsgálat eredményeinek kommunikálása a külső és belső érintettek felé?
9. Mutassa be, hogy az intézményi stratégia legutóbbi felülvizsgálata milyen hatással volt a nyilvántartásba vett képzési programokra. Ismertesse az érintett képzési programok számát, valamint részletezze a változások főbb okait és azok összefüggését az intézmény stratégiájával.
10. Mutassa be, hogy a MAB nem támogató szakvéleménye mellett elindított új szakok esetében milyen módon történik a MAB által megfogalmazott fejlesztési javaslatok figyelembevétele, implementációja.
11. Milyen vizsgálatokat végez, hogyan biztosítja az intézmény, hogy a képzési program tervezett/megcélzott kimeneti szintje megfeleljen a megszerezhető képesítésben jelzett Magyar Képesítési Keretrendszer (MKKR) és az Európai Felsőoktatási Térség képesítési keretrendszerében (EKKR) szerinti besorolási szint leíró jellemzőinek (deskriptorainak)?
12. Mutassa be, hogyan gondoskodik az intézmény arról, hogy a képzési programokhoz megfelelően illeszkedő gyakorlati lehetőségek álljanak rendelkezésre. Mutassa be a gyakorlati helyek kiválasztásának folyamatát.
13. Milyen eljárásokban vizsgálja az intézmény a szakmai gyakorlóhelyek megfelelőségét és ennek eredményeit hogyan hasznosítja? Hogyan mérik fel a különböző hallgatói igényeket a szakmai gyakorlóhelyek vonatkozásában? A felmérések alapján kapott eredményeket hogyan hasznosítja az intézmény és erről hogyan tájékoztatja az érintetteket (a hallgatókat és a gyakorlóhelyeket)?
14. Mutassa be, hogyan építi be az intézmény saját és/vagy oktató-kutató alkalmazottainak kutatási eredményeit, valamint az adott képzési területen, tudományterületen elérhető legfrissebb kutatási eredményeket a tantervi és/vagy tantárgyi programokba.
15. Hogyan biztosítja az intézmény az indított képzések szakmai tartalmához kapcsolódó kutatási és tudományos tevékenységek elérhetőségét, rendelkezésre állását az érintettek számára?

**Melléklet:**

* *Képzési programok bemutatása* (VII. sz. melléklet)

## ESG 1.3 Hallgatóközpontú tanulás, tanítás és értékelés

**Standard:**

Az intézmények biztosítsák képzési programjaik olyan megvalósítását, amely aktív szerepre ösztönzi a hallgatókat a tanulási folyamat létrehozásában. A hallgatók értékelése tükrözze ezt a megközelítést.

***Irányelvek:***

*A hallgatóközpontú tanulás és tanítás fontos a hallgató tanulási folyamat iránt érzett motivációja, önreflexiója és elkötelezettsége szempontjából. Ezért körültekintően kell a képzési programokat megtervezni és kivitelezni, eredményüket értékelni.*

*A hallgatóközpontú tanulás és tanítás megvalósítása:*

* *figyelembe veszi a hallgatók és szükségleteik sokféleségét, rugalmas tanulási útvonalakat tesz lehetővé számukra;*
* *különféle tanítási módokat vesz figyelembe és alkalmaz, ahol az helyénvaló;*
* *rugalmasan használ többféle pedagógiai módszert;*
* *rendszeresen értékeli és pontosítja a képzési módokat és a pedagógiai módszereket;*
* *autonóm tanulói öntudatra bátorít, miközben gondoskodik a megfelelő oktatói irányításról és támogatásról;*
* *elősegíti a kölcsönös tiszteletet a tanuló-oktató kapcsolatban;*
* *megfelelő eljárásokkal rendelkezik a hallgatók panaszainak kezelésére.*

*Figyelembe véve a tanulmányi értékelés jelentőségét a hallgató előrehaladása és majdani karrierje szempontjából, az értékelésre vonatkozó minőségbiztosítási folyamatok a következőkre terjednek ki:*

* *az értékelők ismerik a létező teszt- és vizsgamódszereket, továbbá támogatást kapnak képességeik fejlesztéséhez e téren;*
* *az értékelés kritériumait és módszereit, valamint az osztályozás kritériumait előre nyilvánosságra hozzák;*
* *az értékelés lehetővé teszi, hogy a hallgató megmutassa, milyen mértékben sajátította el a kitűzött tanulmányi eredményeket. A hallgatók visszajelzést kapnak, amely szükség esetén a tanulási folyamatra vonatkozó tanácsokat is tartalmaz;*
* *ahol az lehetséges, az értékelést egynél több vizsgáztató végzi;*
* *az értékelés szabályai kitérnek a lehetséges enyhítő körülményekre is;*
* *az értékelést következetesen és igazságosan alkalmazzák minden hallgató esetében, és a rögzített eljárásnak megfelelően végzik;*
* *létezik formális fellebbezési lehetőség a hallgató számára.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a megvalósult gyakorlatot.***

1. Hogyan értelmezi az intézmény a hallgatóközpontúság fogalmát a tanulási, tanítási és értékelési folyamataiban?
2. Mutassa be, hogy az intézmény miként veszi figyelembe a képzési programok kialakítása során a hallgatók sokféleségét. Mutassa be, milyen rugalmas tanulási útvonalakat tesznek lehetővé a hallgatók eltérő igényű csoportjai számára. Mutassa be az intézmény által azonosított hallgatói csoportokat és a csoportokhoz kapcsolódó esélyegyenlőségi cselekvéseket, intézkedéseket is.
3. Mutassa be, milyen módszerekkel ösztönzik a hallgatóknak a tanulási folyamat aktív alakítására irányuló motivációját, önreflexióját, elkötelezettségét.
4. Mutassa be, hogyan veszi figyelembe és alkalmazza az intézmény a különféle tanítási módokat. Mutassa be az alkalmazott pedagógiai módszereket és ezek értékelésének, felülvizsgálatának folyamatait.
5. Hogyan biztosítja az intézmény az értékelési módszerek és kritériumok nyilvános elérhetőségét?
6. Mutassa be, hogy milyen módon kapnak visszajelzést a hallgatók az értékelésükről és milyen módon támogatja ez őket a tanulási folyamatban.
7. Mutassa be, hogy az intézmény milyen gyakorisággal és milyen szempontok alapján vizsgálta felül a hallgatói értékelési eljárásokat, és az ennek eredményeként eszközölt főbb változásokat az utóbbi öt évben, a különböző képzési szinteken és szakterületeken. Milyen képzést és támogatást kapnak az oktatók értékelési módszereik fejlesztésére?
8. Az értékelés során hogyan veszik figyelembe a méltányolható körülményeket? Hogyan határozzák meg ezek körét? Hogyan kísérik figyelemmel az értékelési szabályok következetes és elfogulatlan alkalmazását?
9. Hogyan támogatják a digitális (vagy mesterséges intelligencia) megoldások a tanulási és értékelési folyamatokat?
10. Mutassa be azon szakmai szervezeti, oktatási vagy partnerségi együttműködéseit az oktatástechnológiai szektorral, amelyek segítik a digitális környezetben folyó tanulás és tanítás körében a szervezeti tanulást.
11. Mutassa be a hallgatói panaszok kezelésének módját, rendjét.
12. Mutassa be a hallgatói jogorvoslat (Nftv. szerinti intézményi jogorvoslati gyakorlat bemutatása) intézményi gyakorlatát. Hány hallgatói jogorvoslat érkezett az elmúlt 5 évben (évenként)? Milyen területeket érintettek ezek? Ezek közül kizárólag anonim módon emeljen ki olyan példákat (max. 5-öt), amelyek a hallgatói jogorvoslati eljárás módosítását, vagy egyéb, a hallgató tanulmányi kötelezettségeit érintő szabályok megváltoztatását eredményezték.

## ESG 1.4 A hallgatók felvétele, előrehaladása, tanulmányaik elismerése és a képesítés odaítélése

**Standard:**

Az intézmények következetesen alkalmazzák a teljes hallgatói életciklust lefedő, előzetesen meghatározott és közzétett szabályzataikat, például a hallgatók felvétele, előrehaladása, tanulmányaik elismerése és a képesítés odaítélése tekintetében.

***Irányelvek:***

*A hallgató, a képzési program, az intézmény és a rendszer szempontjából egyaránt elsőrendűen fontos, hogy a hallgatók megkapják a megfelelő feltételeket és támogatást felsőoktatási előrehaladásukhoz. Alapvető, hogy legyenek a célnak megfelelő felvételi, elismerési és végzési eljárások, legfőképpen, amikor a hallgató a mobilitás jegyében vált felsőoktatási intézmények, illetve rendszerek között.*

*Fontos, hogy a hozzáférés rendjét, a felvételi eljárásokat, kritériumokat következetesen és átlátható módon alkalmazzák, továbbá, hogy eligazító tájékoztatást nyújtsanak az intézményről és a képzési programról.*

*Az intézmény rendelkezzen olyan eljárásokkal és eszközökkel, amelyek segítségével képes a hallgatók előrehaladásáról információt gyűjteni, azt folyamatosan követni, és reagálni rá.*

*A hallgató előrehaladása és mobilitásának elősegítése szempontjából nélkülözhetetlen a felsőoktatási képesítések, a tanulmányi idő és a korábbi tanulmányok – beleértve a nem formális és informális tanulást is – igazságos elismerése. Az elismerési eljárás akkor megfelelő, ha az intézmény*

* *elismerési gyakorlata összhangban van a Lisszaboni elismerési egyezménnyel,*
* *együttműködik más intézményekkel, minőségbiztosítási szervezetekkel és a nemzeti ENIC/NARIC központtal annak érdekében, hogy az elismerés országosan egységes legyen.*

*A végzés a tanulmányok csúcspontja. A hallgatóknak meg kell kapniuk a megfelelő dokumentumokat, amelyek leírják, milyen képesítést szereztek, beleértve az elért tanulási eredményeket, valamint a folytatott és sikeresen elvégzett tanulmányok kontextusát, szintjét, tartalmát és státusát.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket.******Javasolt, hogy ahol csak lehet, konkrét példákkal támassza alá a megvalósult gyakorlatot.***

1. Mutassa be, hogyan biztosítja az intézmény, hogy az oktatók, az oktatástámogatási szervezeti egységek munkatársai ismerjék és következetesen érvényesítsék a tanulmányi előrehaladásra, a tanulmányok értékelésére, elismerésére vonatkozó szabályzatokat, ideértve az egységes tanulmányi rendszer helyes használatát. Hogyan vizsgálja az intézmény ennek teljesülését?
2. Mutassa be, hogy a felvételi eljárás során az intézmény alkalmaz-e képzésspecifikus követelményeket (pl. egészségügyi alkalmassági, pályaalkalmassági, gyakorlati alkalmassági vizsga). Amennyiben igen, ezek vizsgálata hogyan valósul meg a felvételi eljárás során? Mutassa be, hogyan biztosítja az intézmény a saját hatáskörébe tartozó felvételi eljárások objektivitását, elfogulatlanságát.
3. Az informális és nem formális tanulás korábbi eredményeinek validálására a felvételi eljárás, illetve a tanulmányok során van-e kidolgozott eljárása az intézménynek? Van-e az intézménynek részismereti képzések, mikrotanúsítványok beszámítására, validálására alkalmazható eljárásrendje?
4. Milyen eljárás keretében vizsgálja az intézmény, hogy minden félévben a mintatanterv szerinti tantárgyak meghirdetésre kerülnek-e?
5. Hogyan biztosítja és segíti elő az intézmény azt, hogy a hallgató mobilitás során szerzett kreditjeit minél nagyobb arányban el tudja ismerni, és azt, hogy ez megfeleljen a Lisszaboni elismerési egyezménynek?[[2]](#footnote-3)
6. Mutassa be, az intézmény milyen eljárások és eszközök segítségével, milyen időközönként gyűjt információt a hallgatók előrehaladásáról. Hogyan támogatja és ösztönzi az intézmény a hallgatók megfelelő ütemben történő – mintatanterv szerinti – előrehaladását? Térjen ki a hallgatói mobilitási programokat érintő folyamatokra.
7. Mutassa be, milyen eszközöket, programokat alkalmaz az intézmény a hallgatók előrehaladása és lemorzsolódása kapcsán.
8. Elismerik-e az önkéntes közösségi szolgálatot, tudományos, művészeti, K+F+I tevékenységet a tanulmányok során? Mutasson be példákat az elismerés formáira és folyamatára vonatkozóan.
9. Amennyiben az intézmény nemzetközi közös képzést folytat, röviden mutassa be a felvételben, előrehaladásban, tanulmányok elismerésében, képesítés odaítélésében érvényesülő speciális szabályokat.

## ESG 1.5 Oktatók

**Standard:**

Az intézmények biztosítsák, hogy oktatóik megfelelő kompetenciával rendelkezzenek. Alkalmazzanak méltányos és átlátható eljárásokat oktatóik toborzására és továbbképzésére.

***Irányelvek:***

*Az oktató lényegi szerepet játszik abban, hogy a hallgató sikeresnek érezze a felsőoktatásban töltött idejét, meg tudja szerezni a tudást, a képességeket és további más kompetenciákat. A hallgatók sokfélesége és a tanulási eredmények erősödő szerepe megköveteli a hallgatóközpontú tanulást és tanítást, így az oktató szerepe is változik (lásd 1.3 standard).*

*A felsőoktatási intézmények elsődleges felelősséget viselnek oktatóik minőségéért és a hatékony oktatói munkát támogató körülmények biztosításáért. Ez a környezet:*

* *világos, átlátható és tisztességes folyamatokat hoz létre, működtet az oktatók felvétele és az oktatás jelentőségét elismerő munkafeltételek biztosítására;*
* *lehetőséget ad az oktatók szakmai fejlődésére és támogatja azt;*
* *támogatja a tudományos munkát a kutatás és az oktatás közötti kapcsolat erősítése érdekében;*
* *támogatja az innovációt a tanítási módszerekben és a modern technológiák alkalmazását.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a megvalósult gyakorlatot.***

1. Az intézmény oktatói összetétele hogyan támogatja a stratégiai dokumentumokban megfogalmazott célok elérését?
2. Megtörténik-e az oktatói összetétel (pl.: szervezeti egység, képzési program, korfa, oktató–hallgató, témavezető–doktorandusz arány mutatói; tanári végzettséggel rendelkező oktatók aránya) elemzése, és az értékelés eredményeit hogyan hasznosítja az intézmény?
3. Hogyan biztosítja az intézmény, hogy oktatói megfelelő szintű kompetenciával rendelkezzenek a tantárgyak oktatásához? Milyen eljárásokat alkalmaz az intézmény az oktatók szakmai felkészültségének és kompetenciáinak felmérésére, értékelésére? Milyen hatályos szabályzatok biztosítják az oktatói továbbképzéseket és azok eredményességének, hatékonyságának nyomon követését?
4. Milyen a teljesítményértékelési módszertan oktatási szervezeti egységekre vonatkozó kiterjedtsége, illetve vannak-e eltérő gyakorlatok az intézményen belül? Az intézmény minőségbiztosítási rendszere hogyan és milyen rendszerességgel követi nyomon a folyamatokat, milyen módon értékeli azokat, az értékelés eredményeit miként hasznosítja?
5. Milyen formális eljárások keretében gyűjti az intézmény a hallgatói véleményeket, visszajelzéseket az oktatói munkáról? Melyek az oktatás hallgatói véleményezési rendszer működésének fontosabb tapasztalatai, az eredmények hasznosításának formái?
6. Milyen formális eljárások keretében gyűjtik az oktatói elégedettségi visszajelzéseket és milyen területeket érint a felmérés? Milyen konkrét intézkedések születtek a felméréseket követően?
7. Hogyan támogatja az intézmény, hogy oktatói naprakész technológiai ismeretekkel rendelkezzenek és fejlesszék digitális kompetenciáikat (pl. mesterséges intelligencia alkalmazása)?
8. Hogyan készül fel az intézmény a mesterséges intelligencia hallgatók általi használatára a szakdolgozat/diplomamunka/disszertáció, beadandó feladatok, egyéni feladatok és egyéb nem tanórai tevékenységek értékelése során?
9. Milyen szakértői szakmai támogató személyzet, belső szolgáltatási egység áll rendelkezésre a különböző (pl. rövid idejű, gyakorlatias, projektalapú, digitális megoldásokat alkalmazó stb.) képzési programok, kurzusok tervezéséhez, vonatkozó pedagógiai módszerek kidolgozásához és értékeléséhez?
10. Hogyan támogatja az intézmény az oktatók tudományos munkáját és annak integrálását az oktatásba? Milyen konkrét programok vagy lehetőségek vannak a kutatás és oktatás összekapcsolására?
11. Hogyan támogatja az intézmény a hallgatók, oktatók, kutatók tudományos életpályáját a különböző életpálya-szakaszokban? Kiket von be ezen eszközök kidolgozásába és a visszacsatolások értékelésébe?
12. Milyen eszközökkel és szolgáltatásokkal ösztönzi az intézmény az oktatókat a tudományos-művészeti-K+F+I tevékenységek végzésére? Milyen eljárásban vizsgálja ezen eszközök hatékonyságát?
13. Mutassa be, hogy a tudományos-művészeti-K+F+I tevékenységekben hogyan alakul az oktatói belső és külső mobilitás.
14. Mutassa be, hogyan ösztönzi az intézmény az oktatók harmadik missziós tevékenységekben történő szerepvállalását és annak milyen elismerési rendszerét alkalmazza.

## ESG 1.6 Tanulástámogatás és hallgatói szolgáltatások

**Standard:**

Az intézmények megfelelő finanszírozási forrásokkal rendelkezzenek a tanulási és tanítási tevékenységekhez, valamint biztosítsanak adekvát és könnyen hozzáférhető tanulástámogató feltételeket és hallgatói szolgáltatásokat.

***Irányelvek:***

*Az intézmények sokféle háttértámogatást kínálnak a tanuláshoz annak érdekében, hogy a hallgató tanulmányi idejét sikeresnek érezze. Ezek részben infrastrukturális jellegűek, a könyvtártól a tanulási létesítményeken át az informatikai rendszerekig, részben pedig humán jellegűek, a tutoroktól a tanácsadókon át az egyéb támogató szakemberekig. Az országon belüli és a nemzetközi mobilitás elősegítése szempontjából különösen fontosak a támogató szolgáltatások.*

*A sokszínű hallgatóság (mint felnőtt, részidős, munka mellett tanuló, külföldi vagy megváltozott képességű hallgatók) igényei, a hallgatóközpontú tanulás, illetve a tanulás és tanítás rugalmas módjainak előtérbe kerülése egyaránt figyelembe veendők a tanulási háttértámogatások és a hallgatói tanácsadás telepítése, tervezése, működtetése során.*

*A támogató tevékenységeket és annak létesítményeit az intézmény viszonyainak függvényében különféle módon lehet megszervezni. A belső minőségbiztosítás garantálja, hogy minden támogatás a céljának megfelelő, hozzáférhető legyen, és hogy a hallgatók megkapják a kellő tájékoztatást a számukra rendelkezésre álló szolgáltatásokról.*

*A szolgáltatások nyújtása szempontjából alapvető szerepet játszik a támogató és adminisztratív személyzet, ezért megfelelő képesítéssel kell rendelkezniük, továbbá lehetőséget kell kapniuk képességeik fejlesztésére.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a megvalósult gyakorlatot.***

1. Mutassa be, hogy az intézmény erőforrásai hogyan biztosítják a tanulási és tanítási tevékenységek megfelelő színvonalát, az ehhez szükséges feltételeket, különös tekintettel a speciális eszközigényű képzések szükségleteire.
2. Mutassa be, hogy a tanulástámogatási és hallgatói szolgáltatási rendszerért az intézményen belül mely szervezeti egység(ek) felel(nek) és ezek hogyan kapcsolódnak az intézmény minőségbiztosítási rendszeréhez.
3. Mutassa be, hogy az intézmény kiket von be a szolgáltatások rendszerének kidolgozásába. Milyen eljárásokban vizsgálja az intézmény az igényeket és a különféle szolgáltatások színvonalával való elégedettséget? A felmérések alapján kapott eredményeket hogyan hasznosítja az intézmény és erről miként tájékoztatja az érintetteket?
4. Mutassa be, milyen jellegű mentorálás, támogató szolgáltatások, tanácsadások érhetők el a hallgatók számára, sokféleségükre figyelemmel? Mutassa be a tutorok, mentorok szakmai fejlődésére, támogatására szervezett képzések rendszerét.
5. Hogyan támogatja az intézmény a hallgatók közösségi életbe való bekapcsolódását, a hallgatói közösségi tevékenységek működését (beleértve az intézményi sport és szabadidő egyesületek, diák szakmai hálózatok, vallási és kulturális diákközösségek stb.)?
6. Mutassa be hogyan szervezi, támogatja és ösztönzi az intézmény a hazai és nemzetközi mobilitást? Hogyan vizsgálja a megvalósítás során felmerülő akadályokat, és azok megoldása érdekében milyen intézkedéseket tesz?
7. Mutassa be a tanulástámogató infrastruktúra elemeit (informatikai támogatás, tankönyv, jegyzetellátás, kollégiumi szolgáltatás, sportolási lehetőségek stb.).
8. Mutassa be a könyvtári szolgáltatásokat (valamennyi képzési helyen), kitérve a képzési kínálat sajátosságaira. Mutassa be a kötelező irodalom könyvtári elérhetőségét (digitális, papíralapú, példányszám, kölcsönzés adatai stb.). Milyen eljárás keretében vizsgálja felül az intézmény a könyvtári szolgáltatások és a könyvtári állomány megfelelőségét?
9. Mutassa be, hogy a hallgatók tanulástámogatására az intézmény milyen digitális tanulástámogató eszközöket és platformokat biztosít. Milyen módon tájékoztatja az intézmény a hallgatókat ezekről a lehetőségekről?
10. Milyen erőforrások, fejlesztési és támogatási szolgáltatások állnak a hallgatók rendelkezésére a digitális készségek elsajátításának elősegítéséhez (digitális eszközök etikus használata, adat- és kiberbiztonsági kockázatok stb.)?
11. Mutassa be az intézmény saját ösztöndíj rendszerét. Milyen módon tájékoztatja az intézmény a hallgatókat az ösztöndíj lehetőségekről, azok feltételeiről és elbírálásuk rendjéről? Az ösztöndíjak nem jogszabályban rögzített bírálati szempontjainak felülvizsgálata hogyan történik, kik vesznek részt a folyamatban és a felülvizsgálat eredményeit hogyan kommunikálja az intézmény az érintettek felé?
12. Mutassa be az intézmény adottságaihoz, képzési profiljához, harmadik missziójához illeszkedő egyéb szolgáltatásokat.
13. Mutassa be a speciális szükségletű hallgatókat támogató szolgáltatások működését az intézményben. Milyen eszközöket biztosít az intézmény az inkluzív oktatás megvalósításához?
14. Mutassa be, hogy az egyéb, nem oktatói-kutatói munkakörben foglalkoztatott munkavállalók továbbképzését az intézmény hogyan, milyen rendszerességgel biztosítja.

## ESG 1.7 Információkezelés

**Standard:**

Az intézmények gyűjtsenek, elemezzenek és használjanak releváns információkat képzési programjaik és egyéb tevékenységeik irányítására.

***Irányelvek:***

*A kellő tájékozottságon alapuló döntéshozatalhoz és ahhoz, hogy tudni lehessen, mi működik, és mire kell odafigyelni, megbízható adatoknak kell rendelkezésre állniuk. A programokkal és más tevékenységgel kapcsolatos hatékony információgyűjtési és - elemzési folyamatok a belső minőségbiztosítási rendszer részei.*

*Az összegyűjtött információ valamelyest függ az intézmény jellegétől és küldetésétől.*

*Az alábbi információk számottevőek:*

* *alapvető teljesítménymutatók;*
* *a hallgatók összetétele;*
* *a hallgatók előrehaladása, eredményességi és lemorzsolódási rátáik;*
* *a hallgatók képzési programjaikkal kapcsolatos elégedettsége;*
* *a rendelkezésre álló tanulási háttértámogatás és a hallgatói tanácsadás;*
* *a végzettek karrierútja/életpályája.*

*Különféle módszereket lehet használni az adatok gyűjtésére. Fontos, hogy a hallgatókat, az oktatókat és a nem oktató személyzetet bevonják az adatok szolgáltatásába és elemzésébe, valamint a követő intézkedések tervezésébe.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a megvalósult gyakorlatot.***

1. Hogyan történik a képzési programokkal és más tevékenységekkel kapcsolatos adatok gyűjtése és elemzése?
2. Mutassa be, hogyan elemzik a hallgatói és oktatói értékelés eredményeit (átlagok, szórás) és ezen indikátorok trendjeit. Milyen rendszerességgel végzik az elemzéseket és az intézményen belül mekkora ezek kiterjedtsége (félévenként, tanévenként, kurzusonként)? Az intézmény minőségbiztosítási rendszere milyen módon értékeli az adatokat és azok eredményeit hogyan hasznosítja?
3. Milyen módon és rendszerességgel valósul meg kompetenciamérés a hallgatói életút során? Milyen módon használja az intézmény ezek eredményeit, hogyan építi be a képzésfejlesztési folyamatokba?
4. Mutassa be, hogy az intézmény a jogszabályban és egyéb szabályzatokban meghatározott információgyűjtések mellett milyen további eszközöket és módszereket alkalmaz az adatok gyűjtésére?
5. Hogyan vonják be a külső és belső érdekelteket az adatgyűjtési és elemzési folyamatokba, milyen csatornákon keresztül valósul meg az ezzel kapcsolatos kommunikáció?
6. Mutassa be az intézmény adatbiztonsági rendszerét (link). Mit tesz az intézmény az adat- és információbiztonság biztosítása érdekében?
7. Milyen gyakorisággal frissülnek az adatok, elemzések a nem publikus felületeken? Ismertesse a felelős szervezeti egységet.
8. Mutassa be, az intézmény hogyan követi a végzettek karrierútját és életpályáját. Hogyan használja fel a végzettekről szerzett adatokat a képzési programok fejlesztésére?
9. Mutassa be, hogyan biztosított, hogy a gyűjtött adatok, azok elemzésének eredményei összhangba kerüljenek az intézmény küldetésében, stratégiájában foglaltakkal.

## ESG 1.8 Nyilvános információk

**Standard:**

Az intézmények tegyenek közzé világos, pontos, objektív, naprakész és könnyen hozzáférhető információkat tevékenységükről, benne képzési programjaikról.

***Irányelvek:***

*A leendő és a jelenlegi hallgatók, továbbá a végzettek, a többi érintett, valamint a nyilvánosság számára is hasznos az információ az intézmény tevékenységéről.*

*Ennek érdekében az intézmények információt nyújtanak tevékenységükről, képzési programjaikról, azok felvételi követelményeiről, elvárt tanulási eredményeiről, a megszerezhető képesítésekről, a tanítási, tanulási és értékelési eljárásokról, a sikerességi arányokról, valamint a hallgatóknak kínált tanulási lehetőségekről és a végzettek elhelyezkedéséről.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a megvalósult gyakorlatot.***

1. Mutassa be, mely szervezeti egység felel az intézmény honlapjának (magyar és idegen nyelvű) tartalmi kezeléséért. Milyen szabályzatok tartalmazzák a honlap struktúrájára, tartalmi felépítésére vonatkozó intézményi irányelveket a vonatkozó jogszabályokban kötelezően előírt tartalmi elemeken kívül?
2. Amennyiben az intézmény több honlapot működtet, milyen eljárások keretében vizsgálja azok tartalmi megfelelőségét a fenti szabályzatokra vonatkozóan?
3. Milyen gyakorisággal frissül a honlap(ok) tartalma? Hogyan jelenítik meg a frissített tartalmat a honlapon, hogy az egyértelműen beazonosítható legyen a felhasználók számára? Hogyan biztosítják az intézményi adatok, elemzések nyilvánosságát?
4. Hogyan érhetők el az intézményi dokumentumok (szabályzatok, testületi döntések, beszámolók) a külső és belső érintettek számára? Hogyan értesülnek ezek változásairól az érdekeltek?
5. Mutassa be, hol érhetők el a meghirdetett képzésekkel kapcsolatos legfontosabb információk az intézmény honlapjain.
6. Alkalmaz-e az intézmény a honlapon kívül más felületeket, csatornákat tevékenységének megismertetésére, a jelentkezők toborzására? Ha igen, mutassa be röviden ezeket, és hogy mely szervezeti egység(ek) felel(nek) ezen felületek (magyar és idegen nyelvű) tartalmi kezeléséért.
7. Mutassa be a képzési programok (tantervek, előtanulmányi rendek, tantárgyi programok, követelményrendszerek) honlapokon való elérhetőségét, naprakészségét (adatokkal alátámasztva).
8. Hogyan biztosítja az intézmény a testületi szervek összetételére, üléseikre, döntéseikre vonatkozó adatok nyilvánosságát?
9. Adja meg az intézményi tájékoztató elérhetőségét.[[3]](#footnote-4)
10. Megjeleníti-e az intézmény a külső minőségbiztosítással kapcsolatos dokumentumait nyilvánosan elérhető formában? Megjeleníti-e az egyes akkreditációs eljárások eredményeit, és ha igen, milyen formában?
11. Hogyan gondoskodik az intézmény a minőségkultúra fejlesztéséhez kapcsolódó jó gyakorlatok, jó példák megosztásáról, terjesztéséről?
12. Hogyan tájékoztatja az intézmény a külső és belső érdekelteket a harmadik missziós tevékenységekről (tények, eredmények, értékelés)? Hogyan vonja be az érdekelteket ezekbe a tevékenységekbe?

## ESG 1.10 Rendszeres külső minőségbiztosítás

**Standard:**

Az intézményeket rendszeres időközönként külső minőségbiztosítás alá kell vetni az ESG szerint.

***Irányelvek:***

*A különféle formákban megjelenő külső minőségbiztosítás igazolhatja az intézmények belső minőségbiztosításának hatékonyságát, a javítás katalizátoraként működhet, és új perspektívákat kínálhat az intézmény számára. Ezen felül információt ad az intézménynek és a nyilvánosságnak az intézmény működésének minőségéről. Az intézmények rendszeres külső minőségbiztosításban vesznek részt, amely figyelembe veszi – ahol az releváns – a jogszabályi környezet előírásait. Ezért – a jogszabályok függvényében – a külső minőségbiztosítás különféle módokon történhet, és másmás szervezeti szintre (képzési program, kar vagy intézmény) irányulhat. A minőségbiztosítás állandó folyamat és nem fejeződik be a külső visszajelzéssel vagy jelentéssel, de az intézményen belüli követő eljárással sem. Az intézmény vegye számba a legutóbbi külső értékelés óta történt haladását, amikor a következőre készül.*

***Az alábbi szempontok a standard és irányelvei további értelmezését segítik, és orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a más minőségbiztosítási ügynökség által lefolytatott ESG-alapú eljárás eredményeit.***

1. Milyen más, az ESG-standardok teljesülése és a fejlesztési javaslatok implementálása szempontjából releváns egyéb külső minőségbiztosítási eljárásokat alkalmaznak az intézményben, és milyen szervezeti szintre, programra?
2. Milyen típusú és gyakoriságú külső minőségbiztosítási eljárások alkalmazása jellemző az intézményben (pl. akkreditációs folyamatok, vizsgálatok)?
3. Hogyan biztosítja az intézmény a jogszabályi környezet előírásainak érvényesülését a külső minőségbiztosítási eljárások során?
4. Hogyan méri és elemzi az intézmény a külső minőségbiztosítás eredményeit?
5. Milyen hatással voltak a legutóbbi külső minőségbiztosítási értékelések a belső minőségbiztosítási folyamatok, rendszer fejlesztésére?
6. Példákon keresztül mutassa be, hogyan segíti a külső értékelés a folyamatos fejlesztést és a javítandó területek azonosítását.
7. Milyen követő eljárásokat alkalmaz az intézmény a külső minőségbiztosítási értékelések után?
8. Hogyan biztosítja az intézmény, hogy a legutóbbi külső értékelés óta foganatosított intézkedéseket beépítse a minőségfejlesztési ciklusba?
9. Milyen módon vonja be az intézmény a külső minőségbiztosítási folyamatokba a külső és belső érdekelteket?

# III. Az intézmény kutatásszervezési (K+F+I+O) tevékenysége

***Az alábbi szempontok orientáló célt szolgálnak az önértékelés elkészítéséhez. Az intézmény a maga sajátosságait figyelembe véve értelmezze és vegye figyelembe ezeket. Javasolt, hogy ahol csak lehet, konkrét példákkal támassza alá a megvalósult gyakorlatot.***

1. Mutassa be, hogy az intézmény tudományos-művészeti-K+F+I eredményei hogyan segítik a stratégiai célok megvalósítását.
2. Mutassa be az intézmény innovációs ökoszisztémáját, a K+F+I során létrejövő szellemi termékek hasznosításának folyamatát, néhány konkrét példán keresztül, a legfontosabb indikátorokat, mutatókat, amelyekkel ezt a tevékenységet mérik/értékelik, valamint azt az ösztönző rend-szert, amely mind a hallgatók, mind az oktatók, kutatók motivációját erősítik a szellemi termékek létrehozásában és hasznosításában.
3. Mutassa be az intézmény tudományos és kutatási tevékenységét, a tudományos-művészeti-K+F+I terület stratégiai és operatív gondozását ellátó szervezeti egységeket, valamint ennek kapcsolódási pontjait az intézmény minőségbiztosítási rendszeréhez.
4. Milyen folyamaton keresztül, milyen szempontok figyelembevételével történik a kutatási programok, projektek kialakítása, jóváhagyása, nyomon követése?
5. Mutassa be az intézmény küldetésnyilatkozatához illeszkedő regionális, országos, nemzetközi aktív oktatási-kutatási kapcsolatokat és azok hatásait. Milyen formában és milyen eredménnyel tudják a hallgatók hasznosítani ezeket a kapcsolatokat?
6. Mutassa be a tudományos-művészeti-K+F+I műhelyek, pályázati és együttműködési eredmények mérésére alkalmazott eljárásokat, indikátorokat, a mérések értékelése nyomán tett intézkedéseket (példákkal alátámasztva).
7. Mutassa be, hogy milyen módszerekkel választja ki az intézmény a tehetséges hallgatókat a képzés különböző szintjein, és milyen programokat, rendszert működtet a tehetséges hallgatók támogatására, milyen eszközökkel ösztönzi részvételüket a tudományos-művészeti-K+F+I tevékenységekben.
8. Mutassa be, hogy a szakkollégiumok szervesen kapcsolódnak az intézmény stratégiai és képzési rendszeréhez. Milyen profilú szakkollégiumok működnek az intézményben és hogyan méri az intézmény a szakkollégiumok eredményességét?
9. Mutassa be azon szakmai szervezeti, oktatási vagy partnerségi együttműködéseit, amelyek hozzájárulnak a tudományos-művészeti-K+F+I tevékenységek erősítéséhez. Milyen eljárások keretein belül, időközönként vizsgálja felül és értékeli ezeket az együttműködéseket, milyen intézkedéseket tesz a felülvizsgálatok eredményeként? Hol érhetőek el az együttműködésekre vonatkozóan nyilvános információk?
10. Jelölje meg azokat az infrastrukturális bővítéseket, amelyek tudományos-művészeti-K+F+I tevékenységen alapultak. Milyen forrásból biztosítja az intézmény ennek fenntartását, fejlesztését, pótlását?

**Melléklet:**

* *Felsőoktatással, tudománnyal kapcsolatos dokumentumok implementálásának bemutatása* (VIII. sz. melléklet)

# MELLÉKLETEK

## I. sz. Intézményi organogram

*Az önértékelés benyújtásának időpontjában az aktuális működést lefedő szervezeti ábra.*

## II. sz. Az előző intézményakkreditációs eljárás megállapításai nyomán tett intézkedések bemutatása

| MAB-jelentésben megfogalmazott javaslat ESG-standardok szerint | Teljesülés (teljesült, nem teljesült, részlegesen teljesült) | Az intézkedés rövid, tényszerű ismertetése (max. 4 mondat) | Alátámasztó dokumentumok, linkek |
| --- | --- | --- | --- |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

## III. sz. Az intézmény harmadik missziós tevékenységeinek bemutatása

Az alábbi táblázatban rendszerezze az intézmény harmadik misszióhoz kapcsolódó tevékenységeit (önállóan és partnerként megvalósított).

| Tevékenységi terület | Önállóan (szakmai, projektvezető stb.) megvalósított harmadik missziós tevékenység megnevezése, leírása | Partnerként megvalósított harmadik missziós tevékenység megnevezése, leírása |
| --- | --- | --- |
| *pl. oktatás* | *pl. középiskolások felzárkóztató oktatása* |  |
| *pl. kutatás* |  | *pl. XY szervezettel közösen megvalósított területfejlesztési kutatási program* |
| *pl. tudásmegosztás és innováció* |  |  |
| *pl. innovációk települési vagy regionális implementációjának elősegítése* |  |  |
| *pl. művészet* |  |  |
| *pl. társadalmi felelősségvállalás* |  |  |

## IV. sz. Az intézmény stratégiai együttműködési partnereinek bemutatása

*Az alábbi táblázatban mutassa be az intézmény együttműködési partnereit.*

| Együttműködő partner neve | Együttműködés területének megjelölése (pl. K+F+I, oktatás, harmadik missziós tevékenység, egyéb) |
| --- | --- |
|  |  |
|  |  |
|  |  |
|  |  |
|  |  |
|  |  |

## V. sz. Az intézmény minőségbiztosítási szervezetének organogramja

*Az önértékelés benyújtásának időpontjában az aktuális működést lefedő szervezeti ábra.*

## VI. sz. Szabályozási dokumentumok elérhetőségei

*Mutassa be, hogy az egyes ESG-standardok megvalósulását mely intézményi szabályzat, egyéb szabályozási dokumentumok biztosítják.*

| ESG-standardok | Vonatkozó szabályzat, szabályzathely, egyéb dokumentum webcíme | Doktori iskola/képzés eltérő vagy kiegészítő szabályai |
| --- | --- | --- |
| 1.1 |  |  |
| 1.2 és 1.9 |  |  |
| 1.3 |  |  |
| 1.4 |  |  |
| 1.5 |  |  |
| 1.6 |  |  |
| 1.7 |  |  |
| 1.8 |  |  |
| 1.10 |  |  |
| III. Az intézmény kutatásszervezési (K+F+I+O) tevékenysége |  |  |

## VII. sz. Képzési programok bemutatása

*Az intézményben futó képzési programokra vonatkozó információk. A képzési programok folyamatos figyelemmel kísérése körében kérjük a képzési portfólió bemutatását (ld. Fogalomtár).*

| Ssz. | Képzési program neve | MAB-határozat száma | MAB-döntés | A képzési program Nftv. 15. § (1) bekezdése szerinti felülvizsgálatának utolsó időpontja | Felülvizsgálati eredményt összefoglaló dokumentum linkje | Intézkedés bemutatása (amennyiben történt ilyen) |
| --- | --- | --- | --- | --- | --- | --- |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

## VIII. sz. Felsőoktatással, tudománnyal kapcsolatos dokumentumok implementálásának bemutatása

*Az intézmény figyelembe veszi tudományos tevékenysége tervezése során az Európai Felsőoktatási Térség nyilatkozataiban, közpolitikai dokumentumaiban foglaltakat. Mutassa be, hogy ezeket hol és hogyan implementálta.*

| Tudománnyal kapcsolatos állásfoglalás, nyilatkozat, határozat | Ismeri, de nem implementálta | Implementálta, a következőképpen: | Nem ismeri |
| --- | --- | --- | --- |
| Lisszaboni Elismerési Egyezmény (1997) |  |  |  |
| CoARA Agreement on Reforming Research Assessment |  |  |  |
| Commission presents European Skills Agenda for sustainable competitiveness, social fairness and resilience |  |  |  |
| European Research Area (ERA) értékei és célkitűzései |  |  |  |
| Salzburgi alapelvek (2005) |  |  |  |
| Salzburg II – Recommendations (2010) |  |  |  |
| EUA Key considerations for the use of rankings by higher education institutions |  |  |  |
| Hicks, D., Wouters, P., Waltman, L. et al. Bibliometrics: The Leiden Manifesto for research metrics. Nature 520, 429–431 (2015) |  |  |  |
| A GAIN nyilatkozata az akadémiai visszaélések elleni együttes fellépésről (2024) |  |  |  |
| EURAXESS kutatói foglalkoztatási standardok |  |  |  |

1. Nftv. 44. § [↑](#footnote-ref-2)
2. Nftv 49. § (5)-(6) bekezdés, 113. §. [↑](#footnote-ref-3)
3. a nemzeti felsőoktatásról szóló 2011. évi CCIV. törvény egyes rendelkezéseinek végrehajtásáról szóló 87/2015. (IV. 9.) Korm. rendelet 38. § (3) bekezdés és 53. §. [↑](#footnote-ref-4)